《满江红 其三 题范尉梅谷》
宋代·刘克庄

赤日黄埃，梦不到、清溪翠麓。空健羡、君家别墅，几株幽独。

骨冷肌清偏要月，天寒日暮尤宜竹。想主人、杖履绕千回，山南北。

宁委涧，嫌金屋。宁映水，羞银烛。叹出群风韵，背时装束，竞爱东邻姬傅粉，谁怜空谷人如玉。

笑林逋、何逊漫为诗，无人读。

作者简介：刘克庄(1187～1269) 南宋诗人、词人、诗论家。字潜夫，号后村。福建莆田人。宋末文坛领袖，辛派词人的重要代表，词风豪迈慷慨。在江湖诗人中年寿最长，官位最高，成就也最大。晚年致力于辞赋创作，提出了许多革新理论。